SA verbeter, maar rompslomp pla nog | Netwerk24
SA verbeter, maar rompslomp pla nog
Suid-Afrika se vermoë om ekonomies met ander wêreldlande mee te ding word beperk deur die administratiewe hekkies wat oorkom moet word om 'n onderneming te begin, insolvensie-regulasies, asook 'n onbuigsame arbeidsmark wat blyk uit die instel van 'n minimum loon.
Dit is van die bevindinge in die jongste verslag van die Wêreld- Ekonomiese Forum waarin die mededingendheid van 141 lande beoordeel is.
'n Indeks word saamgestel op grond van die welstand van aspekte soos 'n land se openbare instellings, infrastruktuur, gesondheid en innovering.
Suid-Afrika het sy posisie die afgelope jaar met sewe plekke verbeter en beklee tans die 60ste plek op die ranglys.
In die verslag word Suid-Afrika geprys vir sy goed ontwikkelde finansiële stelsels soos die aandele- en kredietmarkte. Die land het volpunte in dié kategorie behaal.
In ander aspekte soos veiligheid, deursigtigheid en die regering se onvermoë om by veranderde omstandighede aan te pas, presteer Suid-Afrika egter steeds swak.